са нужни мерки за гарантиране на лоялна конкуренция на пазара на СВГК. Разследването показа, че попълнилото въпросника дружество е част от група, чиито основни интереси са равностойни на тези на ползвател на СВГК.
 (433)
 Предвид гореизложеното Комисията стигна до заключението, че няма доказателства, че налагането на антидъмпингови мита би оказало отражение върху вносителите.
 7.3. Интерес на ползвателите
 (434)
 Обикновено продуктът, предмет на разследването, се продава директно от производителите на СВГК на производители на вятърни турбини, които са ползватели за целите на настоящата процедура, доколкото те монтират СВГК към комплектована вятърна турбина.
 (435)
 Ползвателите GE и Vestas, които заедно представляват най-малко 50 % от потреблението на Съюза по време на разследвания период, предоставиха отговори на въпросника и допълнителна информация по искане на Комисията. Освен това ползвателите SGRE и Nordex предоставиха определена информация за своите покупки по искане на Комисията. Тези четири дружества са сред десетте най-големи производители на вятърни турбини (145).
 (436)
 Според CCCME ползвателите са успешен пример за глобализация и международно сътрудничество чрез интегриране на компоненти от целия свят, в това число китайски СВГК. CCCME заяви, че мерките за СВГК с произход от Китай ще засегнат веригата на доставките и ще доведат до забавяне на проектите за вятърна енергия, тъй като ползвателите прилагат сложни и дълги процедури за квалифициране на доставчиците. Комисията не се съгласи с това твърдение, тъй като в резултат на мерките ще се възстановят еднаквите условия на конкуренция и няма да се затваря вратата пред вноса от Китай. Освен това веригата на доставки на сектора на ползвателите не зависи от Китай за доставката на СВГК, тъй като се снабдява от много други квалифицирани доставчици от Съюза и от други държави. Този въпрос е разгледан допълнително в съображение 443 по-долу.
 (437)
 Сдружението WindEurope и няколко производители на вятърни турбини изразиха опасенията на ползвателите. Няколко ползватели заявиха, че не биха могли да поемат антидъмпинговите мита върху СВГК, тъй като плащат антидъмпингови и антисубсидийни мита върху различни други суровини, използвани във вятърните турбини, и тъй като разходите за СВГК представляват значителен дял от разходите за една вятърна турбина. Някои ползватели отбелязаха загубите, понесени от няколко от тях в Съюза в близкото минало. SGRE отбеляза, че ползвателите обявяват ниски печалби за 2021 г. (146). Някои ползватели заявиха, че мерките ще увеличат цените на СВГК (включително тези с произход от Съюза), ще се отразят отрицателно на печалбите на ползвателите и на някои от техните дейности, ще замразят наемането на работна ръка и ще доведат до затваряне на техните по-неконкурентни производствени мощности в определени части на Съюза. В това отношение WindEurope заяви, че през 2019 г. в европейския сектор за производство на вятърна енергия е имало над 300 000 работни места, от които над 50 000 са преки работни места, предоставени от производителите на вятърни турбини, като същевременно този отрасъл е генерирал значителни приходи и е допринесъл за БВП на ЕС. Няколко ползватели заявиха, че вносът е необходим и че се опасяват от липсата на капацитет и (изостряне на) проблемите с доставките в Съюза, а именно за СВГК с по-големи размери (147). SGRE